Miestne zastupiteľstvo mestskej časti Bratislava-Petržalka

Materiál na rokovanie miestneho 
zastupiteľstva dňa 27.2.2007

Materiál číslo: 18/2007

K bodu: Informácia o vybavovaní sťažností a petícií podaných na Miestny úrad  mestskej časti Bratislava-Petržalka v roku 2006

Predkladá:   					Návrh uznesenia:

PhDr. František Guth				Miestne zastupiteľstvo mestskej
prednosta						časti Bratislava-Petržalka

							berie na vedomie

Správu o vybavovaní sťažností a petícií podaných na miestny úrad v roku 2006

Prerokované:
v miestnej rade 
dňa 13.2.2007

Spracoval:

Enikő Kováčiková
organizačné odd.

Informácia
o vybavovaní sťažností a petícií podaných na Miestny úrad mestskej časti 
Bratislava-Petržalka v roku 2006

Informácia je predkladaná na rokovanie miestnej rady na základe plánu práce na rok 2007. Materiál bol predmetom rokovania Miestnej rady mestskej časti Bratislava-Petržalka dňa 13.2.2007, ktorá ho uznesením č. 18 vzala na vedomie s pripomienkami.
Informácia o vybavených podaniach bola spracovaná podľa spôsobu vybavenia útvarom prednostu, kde je vedená centrálna evidencia sťažností. Sťažnosti a petície boli vybavované v súlade so zákonom č. 152/1998 Z. z. o sťažnostiach, zákonom č. 85/1990 Zb. o petičnom práve a Zásadami konania o sťažnostiach a petíciách schválených uznesením Miestneho zastupiteľstva mestskej časti Bratislava-Petržalka č.17 zo dňa 23. marca 1999.

Sťažnosti

Podľa vyššie uvedených zásad a § 10 zákona o sťažnostiach  bolo v centrálnej evidencii na útvare prednostu v roku 2006 zaevidovaných celkom  69 sťažností. Sťažnosti boli podané písomne, telefonicky alebo ústne do záznamu.

Sťažnosti boli vybavované na jednotlivých útvaroch miestneho úradu podľa vecnej príslušnosti alebo vybavené inak, t.j. boli odstúpené na organizácie príslušné na ich vybavenie, alebo v spolupráci s týmito organizáciami. 

Z obsahu jednotlivých podaní je možné rozčleniť predmet podaných sťažností obyvateľov Petržalky do nasledovných oblastí:
-	zlé vzťahy medzi občanmi, zlé susedské vzťahy,(10)
-	rušenie nočného kľudu nájomníkmi obytných domov alebo vlastníkmi bytov, rušenie nočného kľudu v súvislosti s podnikateľskými aktivitami, hudobnou produkciou,(10)
-	ostatné – stavebné úpravy v byte, stavebná činnosť v mestskej časti, bránenie v podnikateľskej činnosti,(9)
-	nedodržiavanie prevádzkovej doby najmä reštauračných zariadení, (8)
-	znečisťovanie a ohrozovanie životného prostredia,(6)
-	stavebné konanie,(6)
-	porušenie dobrých zásad podnikateľskej činnosti,(4)
-	doprava,(3)
-	tvorba a údržba zelene,(3)
-	nájom nebytových priestorov,(3)
-	nájom bytov,(2)
-	prieťahy pri vybavovaní,(2)*
-	bezpečnosť občanov,(1)
-	správanie zamestnanca voči občanovi, (1)**
-	verejný poriadok,(1).

* Obidve sťažnosti boli uzatvorené ako neopodstatnené. V jednej sťažnosti sa občan sťažoval na zdĺhavý postup pri odpredaji bytu. Nakoľko na predmetnom byte boli nedoplatky na nájomnom, byt nemohol byť  prevedený do osobného vlastníctva. V druhej sťažnosti sa občan domáhal okamžitého zrušenia záložného práva k bytu. Miestny úrad postupoval v súlade so zákonom.

**Sťažnosť na zamestnanca bola neopodstatnená. Sťažovateľ sa domáhal vyplatenia sociálnych dávok, ktoré nespadajú do kompetencie nášho úradu. Domáhal sa nahliadnutiu do spisov, ktoré sa z uvedeného dôvodu  nenachádzajú na našom úrade. 

Najviac sťažností sa týkalo problémov vyplývajúcich zo zlých vzťahov medzi občanmi. Táto kategória predstavuje 14% z celkového počtu podaných sťažností. Rušenie nočného kľudu obyvateľmi obytných domov alebo návštevníkmi reštauračných zariadení – 14%, porušovanie prevádzkovej doby v reštauračných zariadeniach – 11%.

Časť podaní, ktoré presahovali rámec kompetencií mestskej časti, bola prešetrovaná v súčinnosti s príslušnými orgánmi, napr. mestskou políciou, Bytovým družstvom Petržalka, Bytovým podnikom Petržalka. Pri kombinovaných podaniach sa vecne príslušná časť podania prešetrila a vybavila na miestnom úrade a súčasne bolo podanie odstúpené na konanie na kompetentnú inštitúciu. 

Z celkového počtu 69 podaní podľa centrálnej evidencie boli jednotlivé podania po prešetrení uzatvorené nasledovne:
-	opodstatnené 42
-	neopodstatnené 22
-	odstúpené podania 5.

Predmet podania v sťažnostiach uzatvorených ako opodstatnené sa týkal najmä zlých medziľudských  a susedských vzťahov, rušenia nočného kľudu, nedodržiavania prevádzkovej doby, najmä v reštauračných zariadeniach, porušovanie dobrých zásad podnikateľskej činnosti, znečisťovanie životného prostredia, tvorba a údržba zelene.

Pri neopodstatnených sťažnostiach išlo hlavne o subjektívny názor občanov alebo nesúhlas so spôsobom riešenia konkrétnych problémov, nájom bytov a úhrady za služby spojené s užívaním bytu, ale aj zlé susedské vzťahy a rušenie nočného kľudu. 

Petície

V  centrálnej evidencii petícií na útvare prednostu bolo v roku 2006 zaznamenaných 6 petícií.

Petícia č. 1 
Jaromíra Tomanová, Spravbyt, Mestská 11, 831 03  Bratislava
-	v mene obyvateľov Mlynarovičovej 12 žiadala správcovská spoločnosť o vytvorenie zábran proti parkovaniu na chodníku v okolí domu,
Riešenie:
Požiadavke obyvateľov nebolo vyhovené z dôvodu zamedzenia prístupu záchrannej služby a mechanizmov pri čistení chodníkov a údržbe zelene.

Petícia č. 2 a 3
Ing. arch. Elena Pätoprstá, Švabinského 20, 581 01  Bratislava
-	občania vyjadrili nesúhlas s výstavbou v bezprostrednej blízkosi Sadu Janka Kráľa a s tým spojenou devastáciou parku,
Riešenie:
Rozhodnutie o umiestnení stavby nebolo vydané, nakoľko nebolo stavebnému úradu doručené právoplatné rozhodnutie orgánu ochrany prírody na výrub stromov.

Petícia č. 4 
Ján Šustek, Krásnohorská 12, Bratislava
-	obyvatelia vyslovili nesúhlas s výstavbou obytného domu na Betliarskej ul., 
Riešenie:
Stavebný úrad zastavil konanie v súvislosti so žiadosťou stavebníka o zmenu stavby „Obchodné centrum a garáže“ na „Obytný dom Betliarska“.

Petícia č. 5 
Janette Cymoreková, Mamateyova 30, 851 04  Bratislava
-	obyvatelia žiadali zachovanie ZŠ na  M. C. Sklodowskej 1
Petícia je v štádiu riešenia i keď rozhodnutie miestneho zastupiteľstva bolo konečné (uznesenie č. 380 z 21.11.2006).

Petícia č. 6 
Lucia Rakúsová, Rusovská cesta 13, 851 01  Bratislava,
-	obyvatelia vyjadrili nesúhlas s nadstavbou a prístavbou lekárne na Záporožskej ul.,
Riešenie:
Petícii nebolo vyhovené, nakoľko vlastníci domu na Rusovskej ceste č. 11, 13 a 15 nie sú stavbou priamo dotknutí a nebol im priznaný štatút účastníkov konania.

ZÁVER:

V hodnotenom období  bolo na miestnom úrade zaevidovaných 69 sťažností a 6 petícií. Sťažnostiam a petíciám bola  venovaná náležitá pozornosť v súlade s príslušnými ustanoveniami platných zákonov. Nevybavená je 1 sťažnosť a 1 petícia. V prípadoch zistenia opodstatnenosti sťažností na základe prešetrenia boli na miestnom úrade prijaté opatrenia na odstránenie nedostatkov. Miestny úrad mestskej časti Bratislava-Petržalka sa zaoberal aj podaniami, ktoré nespĺňali náležitosti sťažností a petícií a vznášateľom bolo odpovedané v zmysle príslušného zákona.
V porovnaní s predchádzajúcim obdobím, rokom 2005, je vidieť mierny pokles počtu sťažností z 92 na 69, v opodstatnenosti podaných sťažností je však nárast z 38% na 60%.  Počet podaných petícií v roku 2005 bol 5, v roku 2006 bol tento počet 6. Všetky sťažnosti a petície sú k nahliadnutiu na príslušnom oddelení miestneho úradu, respektíve v centrálnej evidencii na útvare prednostu.

Prehľad sťažností od roku 2002 do roku 2006
	2002	2003	2004	2005	2006	
opodstatnené	15      31%	22     34%	41      42%	35     38%	42   60%	
neopodstatnené	26	26	44	37	22	
odstúpené	7	13	11	17	5	
spolu	48	63	96	92	69